**Magyargencs Község Önkormányzata**

**8517 Magyargencs, Petőfi u. 127.**

**Ügyszám: /2018.**

***Jegyzőkönyv***

Készült: Magyargencs Község Képviselő-testülete 2018. november 29-i nyilvános üléséről, mely 17óra 00 perckor kezdődött.

Az ülés helye: Nemesgörzsönyi Közös Önkormányzati Hivatal Magyargencsi Kirendeltség hivatali helyisége

Jelen vannak: Magyargencs Község Képviselő-testülete részéről

Boros Tamás polgármester

Vida Gábor alpolgármester

Rózsavölgyi László

Süle Tamás

Távol van: Dr. Thoma Elek

Tanácskozási joggal: Novák Edit aljegyző

**Boros Tamás polgármester** köszönti a megjelenteket, megállapítja, hogy a Képviselő-testület ülése határozatképes, mivel a megválasztott 5 fő képviselő közül 3 fő jelen van. Dr. Thoma Elek képviselő távolmaradását előre jelezte. Ismerteti szóban a kiküldött napirendi pontokat. Mivel kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.

Magyargencs község Önkormányzatának Képviselő-testülete 4 igen szavazattal, tartózkodás és ellenszavazat nélkül a következő határozatot hozta:

**52/2018.(XI.29.) önkormányzati határozat**

Magyargencs Község Önkormányzatának képviselő-testülete 2018. november 29-i nyilvános üléséről napirendjét az alábbiak szerint határozza meg:

1. Pápakörnyéki Önkormányzatok Feladatellátó Társulása Társulási Megállapodás Módosítása

Előadó:polgármester

1. Támogatási kérelmek tárgyalása

Előadó: polgármester

1. Vegyes ügyek

Előadó:polgármester

1. Hatósági ügyek

Előadó:polgármester

**Napirendek tárgyalása:**

**1)Pápakörnyéki Önkormányzatok Feladatellátó Társulása Társulási Megállapodás Módosítása**

**Előadó:polgármester**

Boros Tamás polgármester elmondja, hogy a Társulási Megállapodásban a lakosságszámok kerültek módosításra, valamint 1 település kilép a sport feladatokból.

Megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozta:

**53/2018. (XI.29.) önkormányzati határozata**

Magyargencs Község Önkormányzatának Képviselő-testülete a Pápakörnyéki Önkormányzatok Feladatellátó Társulása Társulási Megállapodásának 18. módosítását, valamint azt egységes szerkezetben az előterjesztés 1. és 2. melléklet szerinti tartalommal jóváhagyja.

Határidő: Azonnal

Felelős: Polgármester

**2)Támogatási kérelmek tárgyalása**

**Előadó: polgármester**

Boros Tamás polgármester elmondja, hogy támogatási kérelem érkezett a Pápai Rendőrkapitányságtól. Minden évben 50 ezer Ft-tal szoktuk támogatni. Az idei évben a szolgálati gépjárművük javítási költségeire kérik a támogatást.

Megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozta:

**54/2018.(XI.29.) önkormányzati határozat**

Magyargencs Község Önkormányzat Képviselő-testülete úgy döntött, hogy 50.000.-Ft támogatást nyújt a Pápai Rendőrkapitányság (8500 Pápa, Széchenyi u. 18.) részére, a KTL-406 forgalmi rendszámú gépjármű javítási költségeire.

Felelős: polgármester

Határidő: azonnal

**3)Vegyes ügyek**

**Előadó:polgármester**

Boros Tamás polgármester elmondja, hogy törvényességi felhívás van folyamatban a Helyi Építési Szabályzattal kapcsolatban. Módosítani kell a rendeletet, de erre egy megfelelő végzettséggel rendelkező mérnök szakértőt kell megbízni. Tavalyi TAK-ot készítő Németh Ferenc készítené el a módosítást. Megküldte árajánlatát. Ismerteti az árajánlatot.

Megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozta:

**55/2018.(XI.29.) önkormányzati határozat**

**Magyargencs Község Településrendezési Eszközeinek módosításáról**

Magyargencs Község Önkormányzata Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban K.R.) 32. § (6a) bekezdésének cc) pontja szerinti állami főépítészi eljárással

1) A helyi építési szabályzatot módosítja a K.R. 32.§ (6a) a) pontja alapján a törvényességi felhívásnak megfelelően, valamint

2) a helyi építési szabályzatot módosítja a K-R. 32.§ (6a) a) és e) pontja alapján a településképvédelmi rendelettel való összhang megteremtése és a jogszabályszerkesztési jogszabállyal való összhang megteremtése érdekében.

Magyargencs Község Önkormányzata Képviselő-testülete a rendezési terv módosításának elkészítésével Németh Ferenc településrendezési vezető tervezőt kisadózó, kisvállalkozót (8273 Monoszló, Fő u. 23) bízza meg az árajánlat szerinti 1) és 2) módosításokat együtt 100 000 Ft áron.

Felelős: polgármester

Határidő: azonnal

Boros Tamás polgármester elmondja, hogy Sarkadi Nagy Pétert megkereste a Cinca híddal kapcsolatban. Írásban kért választ. A probléma az, hogy még mindig nincsenek tisztában a Földtulajdonosi Közösség anyagi helyzetével. Az NFA-s földekre hivatkoznak, de ezekre nem lehet, mivel nekik is ugyanannyit kell fizetni, mint a gazdálkodóknak. 2018. december 29-én lesz döntés, reméli meglesz a pénz a hídra. Kemeneshőgyésszel megegyezés született, hogy a most felhalmozódott 5 évnél régebbi fel nem vett összeget a Cinca hídra fordítják, a következőt pedig Kemeneshőgyészre.

Idősek napja szombaton lesz 15 órakor, Takácsiból jönnek a táncosok, lesz még egy énekesnő, fellépnek az ovisok, és az énekkar is.

A közmeghallgatás tervezett időpontja 2018. december 6. 16 óra 30 perc.

Betlehem elkészült, lesz gyertyagyújtás a védőnő szervezésében. Kézműves foglalkozást is tart a gyerekeknek.

Novák Edit aljegyző elmondja, hogy Süle Gáborné és Domonkos Imre Magyargencs, Árpád utcai lakosok 2018. november 30-án megkeresték Boros Tamás polgármestert szóban, ill. telefonon, és tájékoztatást kértek a Magyargencsi 738 hrsz-ú árok ügyében. Nevezettek elmondták, hogy körülbelül 40 évvel ezelőtt az Ők és a többi utcabeli kertje egy részéből alakították ki az árkot és a rajta lévő hidakat. Ekkor egyesek szerint 5, mások szerint 7 négyszögöl pótlást ígértek a kertjük másik végébe. Ezt a területet az elmúlt 40 évben használták ugyan, de a nevükre nem került . Most a szomszédos földterület tulajdonosa kimérette a földjét, így az Ő földterületeik csökkentek.

Sérelmezik, hogy velük szemben nem tartották be a 40 éve tett ígéretet. Kérték a polgármestert az ügy kivizsgálására. Süle Gáborné egyébként pénzbeli kárpótlásra nem tart igényt, de szeretné, ha a tulajdoni lapra felkerülne, hogy a lakók mondtak le a területről a köz javára.

Boros Tamás polgármester elmondja, hogy a terület (árok) Magyargencs község Önkormányzata tulajdonába földcserével került kb. 10 éve. Előtte a tulajdonos Süle Tamás magyargencsi lakos volt, aki adásvétel útján jutott a kérdéses ingatlanhoz. Előtte a Magyargencsi Faipari Szövetkezet jogutódlással, előtte a Magyargencsi Mezőgazdasági Szövetkezet birtokolta szintén jogutódlással. Az ezt megelőző tulajdonos a Kemenesszentpéteri Petőfi MGTSZ volt, hogy milyen jogcímen jutott a földhöz, azt nem sikerült kideríteni.

Az árok a nevezett földcsere előtt soha nem volt az önkormányzat tulajdonában, sem a jogelőd Községi Tanács tulajdonában sem. Az önkormányzat ahhoz térítés ellenében jutott kb. 10 évvel ezelőtt.

A lakók a kb. 40 évvel ezelőtti földcserét a TSZ-szel bonyolították le, az árok is a TSZ tulajdonába került. A TSZ, és minden jogutódja 2009-ben megszűnt.

A földhivatalban tájékoztatást kértem dr. Kovács Zoltántól és Fodor Zoltán földmérőtől az üggyel kapcsolatban. Nevezettek elmondták, hogy a lakók által megfogalmazottaknak nincs realitása. Akkor kellett volna rögzíteni hivatalosan az álláspontokat, amikor történtek. Abban az időben bárkitől elvettek bármit, az adott szó nem volt kötelező. A lakók is felelősek, hiszen ők sem kérték az ügymenet hivatalossá tételét. Süle Gáborné tulajdoni lappal kapcsolatos bejegyzési kérelme jogi akadályokba üközik. Az ügyletről semmiféle dokumentum nem áll rendelkezésre. Az árok földhivatali bejegyzéséről az akkori jogszabályok szerint is a lakók valószínűleg kaphattak tájékoztatást, de az előírt fellebbezési határidő alatt valószínűleg nm éltek a fellebbezési jogukkal, hiszen az árok feltűntetésre került a térképeken.

Sándorné Enessey Piroska jegyzősége alatt Sándor Dezső okl. földmérő segítségével kb 10 évvel ezelőtt próbálta az ügyet rendezni - ezen az egyeztetésen Süle Gáborné, mint a polgármesteri hivatal akkori dolgozója is részt vett - , annak ellenére is, hogy a polgármesteri hivatalt semmilyen felelősség nem terhelte az üggyel kapcsolatban. Az akkor viszonyok szerint a szomszédos fölterület Radó István birtokában volt 1998 óta. Gyakorlatilag ellehetetlenítette a rendezést az is, hogy a régi kert és a pótlás a kül- és belterület két oldalán helyezkedett el.

Vida Gábor alpolgármester elmondja, hogy a lakók, noha az egyik kérelmező TSZ vezetőségi tag és tanácstag is volt korábban, másik kérelmező tanácsi ügyintéző, mégsem szorgalmazták az ügy hivatalossá tételét, mert ha a terület a tulajdonukban kerül, annak arányában csökkentették volna a TSZ háztáji földarányát is. Elmondja még, hogy az árok kialakítása az ott lakók érdekét is szolgálta, mert onnan is ez vezette el a felesleges talajvizet.

Novák Edit aljegyző elmondja, hogy mivel az ügyben nem volt érintett az önkormányzat, ezért ennek a rendezése sem az önkormányzat feladata sem most, sem korábban. Ennyi év távlatából a dokumentumok teljes hiányában, elbeszélések alapján egyébként sem tartja lehetségesnek a lakók kérésének teljesítését, mivel jogilag is kivitelezhetetlen.

A Képviselő-testület megfogalmazza álláspontját az üggyel kapcsolatban, mely szerint bár a Képviselő-testület megérti a lakók sérelmét, és a megfogalmazott kérését, miszerint a tulajdoni lapra kerüljön fel, hogy azt a területet lakosok adták a köz javára, annak teljesítése jogi feltételek hiánya miatt nem lehetséges. Kártérítést az önkormányzat biztosítani nem tud, hiszen akkor az érintett terület nem volt a tulajdonában, és akkor azért a területért kétszer fizetne. Ha valakinek kártalanítani kellett volna a lakosokat, az akkor a TSZ lett volna. Azzal az önkormányzat semmilyen jogutódlási kapcsolatban nincs. Ugyanakkor a jelen ülésen készült jegyzőkönyvből az eset az utókor számára megismerhető. Ha bármiféle dokumentum előkerül az üggyel kapcsolatban, abban az esetben a Képviselő-testület megpróbál segítséget nyújtani méltányosságból a vita rendezésében.

Boros Tamás polgármester elmondja, hogy Hári Ármin kosárpalánkot kér az önkormányzattól a játszótérre. Úgy gondolja, hogy ez a kérés teljesíthető az önkormányzat részéről.

Boros Tamás polgármester megkérdezi, hogy van-e valakinek kérdése, hozzászólása?

Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2018. november 29-i nyilvános ülést 18 óra 10 perckor berekeszti, és zárt ülés keretében folytatja tovább.

K.m.f.

**Boros Tamás Ivanics Barbara**

**polgármester jegyző**

**A jegyzőkönyv tartalmáért felel:**

**Novák Edit**

**aljegyző**